和何逢原寄韻
作者：何夢桂
朝代：宋

paragraphs: 世界歸大壑，人事如奔淙。
浮生萃草木，萬變成飄風。
觸蠻兩蝸國，王侯一蟻封。
下觀黔首愚，咄嗟書虛空。
怒攘亦蠢蠢，羣飛何夢夢。
失手弄刀劍，轉眼生兵戎。
萬騎彀弓矢，千夫駕臨衝。
原野肆尸血，道路哀離鴻。
帥師有丈人，在師得師中。
不辜多全活，不與羣醜同。
師克未爲績，不殺真膚公。
乾坤一胞與，感此重戚容。
涿鹿始爭戰，千古開武功。
春秋書戰伐，三復爲惙忡。
南風鼓虞氏，吾誰與王通。
擊磬斯已矣，荷蕢猶可宗。
無用媿社櫟，浪出羞澗松。
君謂叔孫智，人笑酈生庸。
未能半分補，政墮一動凶。
歸來友石友，相對仲與翁。
抱神慎守一，吾欲師崆峒。